Ο **Ραφαέλ Μάρκες Άλβαρες** (ισπανικά: *Rafael Márquez Álvarez*, 13 Φεβρουαρίου 1979) είναι Μεξικανός πρώην ποδοσφαιριστής που αγωνιζόταν ως κεντρικός αμυντικός, θεωρούμενος ως ένας από τους καλύτερους παίκτες στην ιστορία της χώρας του.

Καριέρα σε συλλόγους
--------------------

Ο Μάρκες γεννήθηκε στη Σαμόρα δε Ιδάλγο. Ξεκίνησε την καριέρα του στην Άτλας της κορυφαίας κατηγορίας του μεξικανικού πρωταθλήματος. Έκανε το ντεμπούτο του σε ηλικία μόλις 17 ετών. Ύστερα από 77 συνολικά εμφανίσεις για την Κλούμπ Άτλας πήρε μεταγραφή για τη Μονακό για 4,5 εκατομμύρια ευρώ. Καθιερώθηκε γρήγορα στη βασική ενδεκάδα του νέου του συλλόγου και στην πρώτη του χρονιά κατέκτησε το πρωτάθλημα της Λιγκ 1. Ύστερα από 4 χρόνια παρουσίας με τη Μονακό το 2003 μεταγράφηκε στη Μπαρτσελόνα για 5,25 εκατομμύρια ευρώ. Στην πρώτη του σεζόν πραγματοποίησε 21 εμφανίσεις καθώς η Μπαρτσελόνα τερμάτισε δεύτερη στο πρωτάθλημα. Τη δεύτερη χρονιά του στη Βαρκελώνη χρησιμοποιήθηκε κυρίως ως αμυντικός μέσος λόγω έλλειψης παικτών σε αυτή τη θέση και βοήθησε την ομάδα του να κατακτήσει το πρωτάθλημα. Την επόμενη χρονιά κατέκτησε με τη Μπαρτσελόνα το Τσάμπιονς Λιγκ και έγινε ο πρώτος Μεξικάνος παίκτης που κέρδισε το κορυφαίο ευρωπαϊκό τρόπαιο σε επίπεδο συλλόγων. Ύστερα από το Παγκόσμιο Κύπελλο του 2006 ο  Μάρκες ανανέωσε το συμβόλαιο του με τον καταλανικό σύλλογο για ακόμα τέσσερα χρόνια σε μια συμφωνία αξίας 24 εκατομμυρίων ευρώ. Τον Νοέμβριο του 2009 επιμήκυνε το συμβόλαιο του για άλλη μια φορά μέχρι το 2012. Όμως στις 31 Ιουλίου του 2010 οι δύο πλευρές συμφώνησαν να λύσουν τη συνεργασία τους.

Λίγες μέρες αργότερα ο Μάρκες υπέγραψε ένα νέο συμβόλαιο με τους Νιού Γιόρκ Ρεντ Μπουλς. Στην ομάδα της Νέας Υόρκης τον ακολούθησε ο τέως συμπαίκτης του στη Μπαρτσελόνα Τιερί Ανρί. Έκανε το ντεμπούτο του στις 9 Αυγούστου στη λευκή ισοπαλία ενάντια στη Σικάγο Φάιαρ.

Ο Μάρκες έλυσε το συμβόλαιο του με τους Ρεντ Μπουλς ύστερα από το πέρας της σεζόν του 2012. Επέστρεψε στην πατρίδα του για την Κλουμπ Λεόν με την οποία κατέκτησε το πρωτάθλημα Απερτούρα του 2013, τον πρώτο του τίτλο στο Μεξικό .

Διεθνής καριέρα
---------------

Ο Μάρκες έκανε το ντεμπούτο του με την Εθνική Μεξικού στις 5 Φεβρουαρίου του 1997 σε ηλικία μόλις 17 ετών. Συμμετείχε στις αποστολές του Μεξικού για το Παγκόσμιο Κύπελλο του 2002 και το Κύπελλο Συνομοσπονδιών του 2005 και το 2006 ήταν ο αρχηγός της ομάδας του στο Παγκόσμιο Κύπελλο της Γερμανίας. Έφθασε μέχρι τα προημιτελικά της διοργάνωσης όπου το Μεξικό αποκλείστηκε από την Αργεντινή. Στο Παγκόσμιο Κύπελλο της Νοτίου Αφρικής πέτυχε το πρώτο γκολ του Μεξικού, ισοφαρίζοντας με 1-1 στον αγώνα ενάντια στους οικοδεσπότες. Στις 26 Μαρτίου 2011 συμπλήρωσε τις 100 συμμετοχές με την εθνική Μεξικού. Το 2014 στη Βραζιλία συμμετέχει σε τέταρτο συνεχόμενο Παγκόσμιο Κύπελλο. Το 2018 συμμετείχε σε δύο αγώνες της τελικής φάσης του Παγκοσμίου Κυπέλλου της Ρωσίας και έγινε ο τρίτος παίκτης στην ιστορία που κατάφερε κάτι τέτοιο. Επιπλέον, έχοντας υπάρξει αρχηγός σε αγώνα της διοργάνωσης από το 2002, είναι ο μόνος που συμμετείχε σε πέντε Παγκόσμια Κύπελλα ως αρχηγός.

Τίτλοι και διακρίσεις
---------------------

### Συλλογικές

* Σούπερ Καπ Γαλλίας: 2000
* Πρωτάθλημα Γαλλίας: 2000
* Κύπελλο Γαλλίας: 2003
* Πρωτάθλημα Ισπανίας: 2005, 2006, 2009 2010
* Κύπελλο Ισπανίας: 2009
* Σούπερ Καπ Ισπανίας: 2005, 2006, 2009
* ΟΥΕΦΑ Τσάμπιονς Λιγκ: 2006, 2009
* UEFA Σουπερ Καπ: 2009
* Παγκόσμιο Κύπελλο Συλλόγων: 2009
* Πρωτάθλημα Μεξικού: Απερτούρα 2013, Κλαουζούρα 2014

### Εθνική ομάδα

* Κύπελλο Συνομοσπονδιών FIFA: 1999
* CONCACAF Γκολντ Καπ: 2003, 2011

### Ατομικές

* Καλύτερος αμυντικός του γαλλικού πρωταθλήματος: 2000

Παραπομπές
----------

1. ↑  «Marquez signs new Barca deal». Ontheminute.com. 1 Δεκεμβρίου 2009. Αρχειοθετήθηκε από το πρωτότυπο στις 2 Δεκεμβρίου 2009. Ανακτήθηκε στις 1 Δεκεμβρίου 2009.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 22 Σεπτεμβρίου 2014. Ανακτήθηκε στις 13 Ιουνίου 2014.
3. ↑  «Defender Rafa Marquez Released by New York Red Bulls | New York Red Bulls». Αρχειοθετήθηκε από το πρωτότυπο στις 14 Δεκεμβρίου 2012. Ανακτήθηκε στις 13 Ιουνίου 2014.
4. ↑  Terán, Juan Manuel (15 Δεκεμβρίου 2013). «La Fiera logró rugido de Campeón». *Medio Tiempo*. Ανακτήθηκε στις 16 Δεκεμβρίου 2013.
5. ↑  Slevison, Andrew (29 March 2011). «New York Red Bulls’ Marquez triumphs in 100th Mexico cap». *TribalFootball.com*.. Ανακτήθηκε στις 10 October 2012.
6. ↑  «World Cup records: Most goals, appearances and the youngest and oldest players». Ανακτήθηκε στις 12 Νοεμβρίου 2022.
7. ↑  «WORLD CUP RECORDS (Part 15) - CAPTAIN AT MOST EDITIONS». Ανακτήθηκε στις 6 Νοεμβρίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ραφαέλ Μάρκες** |

* Προφίλ του στο Soccerway  (στα αγγλικά)
* Επίσημη ιστοσελίδα (στα ισπανικά και αγγλικά)
* Προφίλ στο Football Database και στατιστικά στοιχεία (στα αγγλικά)
* Προφίλ και στατιστικά του στο ESPN Soccernet Αρχειοθετήθηκε 2009-08-21 στο Wayback Machine. (στα αγγλικά)

  


|  |  |  |  |  |
| --- | --- | --- | --- | --- |
| 

| π • σ • ε
Εθνική Μεξικού – Μουντιάλ 2014 |
| --- |
|  |
|  | 
* 1 Κορόνα
* 2 Ροδρίγες (c)
* 3 Σαλσίδο
* 4 Μάρκες
* 5 Ρέγιες
* 6 Ερέρα
* 7 Λαγιούν
* 8 Φαμπιάν
* 9 Χιμένες
* 10 ντος Σάντος
* 11 Πουλίδο
* 12 Ταλαβέρα
* 13 Οτσόα
* 14 Ερνάντες

* 15 Μορένο
* 16 Πόνσε
* 17 Μπρισουέλα
* 18 Γκουαρδάδο
* 19 Περάλτα
* 20 Ακίνο
* 21 Πένια
* 22 Αγκιλάρ
* 23 Βάσκες
* Προπονητής: Μ. Ερέρα
 |

 |

|  |  |  |  |  |
| --- | --- | --- | --- | --- |
| 

| π • σ • ε
**Εθνική Μεξικού – Μουντιάλ 2018** |
| --- |
|  |
|  | 
* 1 Χο. Κορόνα
* 2 Αγιάλα
* 3 Σαλσέδο
* 4 Μάρκες
* 5 Γκουτιέρες
* 6 ντος Σάντος
* 7 Λαγιούν
* 8 Φαμπιάν
* 9 Χιμένες
* 10 ντος Σάντος
* 11 Βέλα
* 12 Ταλαβέρα
* 13 Οτσόα
* 14 Ερνάντες
* 15 Μορένο
* 16 Ερέρα
* 17 Χε. Κορόνα
* 18 Γκουαρδάδο (c)
* 19 Περάλτα
* 20 Ακίνο
* 21 Άλβαρες
* 22 Λοσάνο
* 23 Γκαγιάρδο
* Προπονητής: Οσόριο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 71195501
* LCCN: no2008039096

 |

 |